አሰልጣኙ ለዛማሊክ ክለብ ፈረሙ
ስማቸውን ከፈረሰኞቹ ጋር ሲያያዙ የቆዩት ሰርቢያዊው የኦርላንዶ ፓይሬትስ አሰልጣኝ ሰርዮቪች ሚሉቲን ሚቾ ለግብፁ ዛማሊክ መፈረማቸው ታወቀ። የደቡብ አፍሪካውያን ክለብ ኦርላንዶ ፓይሬትስ ላለፉት ሁለት ዓመታት ያሰለጠኑት ሰርዮቪች ሚሉቲን ሚቾ ባሳለፍነው ሳምንት በገዛ ፈቃዳቸው ከሃላፊነታቸው ማንሳታቸው ይታወሳል። ፖርቱጋላዊው ቫዝ ፒንቶን ተክተው የቅዱስ ጊዮርጊስ ክለብን የተረከቡት አሰልጣኝ ስቴዋርት ሀል ባሳለፍነው በግንቦት
ወር በገዛ ፈቃዳቸው ስራ መልቀቃቸውን ተክትሎ ያለ ዋና አሰልጣኝ ወራትን ያስቆጠሩት ፈረሰኞቹም ሚቾን ዳግም በመቅጠር ፍላጎት እንዳላቸው
ሲነገር ቆይቷል። በቅዱስ ጊዮርጊስ ቆይታቸው ለአምስት ዓመታት የሊጉን ዋንጫ ማንሳት የቻሉት አሰልጣኙ በሱዳኑ አል ሂላል ኦምዱርማን፣
በቱኒዚያው ያንግ አፍሪካ፣ በዩጋንዳው ቪላ እንዲሁም በዩጋንዳ ብሔራዊ ቡድን ጥሩ ጊዜያት አሳልፈዋል። ኡጋንዳ በጋቦኑ የአፍሪካ ዋንጫ ተሳትፎ ከምድብ ሳታልፍ ብትመለስም በታሪኳ ለመጀመሪያ ጊዜ ለታላቁ አፍሪካ
መድረከ ለመብቃት የአሰልጣኙ ሚና የገዘፈ ነው። እኤአ ከ2011 እስከ 2013 የሩዋዳን ብሄራዊ ቡድን እንዲሁም የዩጎዝላቪውን ከ20
አመት በታች ዋና አሰልጣኝ ሆነውም ሰርተዋል። የዘንድሮውን የካፍ ኮንፌዴሬሽን ዋንጫ ያነሳው ዛማሊክ ሲዊዘርላዳዊውን ክርሲቲን ክሮስ ካሰናበተ በኋላ አዲስ
አስልጣኝ ለመቅጠር ሁነኛ የሚለውን ሰው ሲፈልግ ቆይታል። በአወዛጋቢ አስተያየታቸውና አስገራሚ ውሳኔዎቻቸው የሚታወቁትና እእአ በ2014
የክለቡ ፕሬዚዳንት ሆነው የተሾሙት ሞርታዳ መንሱር አዲስ አሰልጣኝ መሾማቸውን አሳውቀዋል። አሰልጣኙን ከአንድ አመት በፊት ለመቅጠር አቅደው እንደነበር ጠቁመው፣ በመጨረሻ ፊርማውን ለማግኘት መቻላቸውን
ተናግረዋል። ለሰርዮቪች ሚሉቲን ሚቾ መልካም የስራ ዘመን ተመኝተዋል። ሰርቪያዊው የኦርላንዶ ፓይሬትስ አሰልጣኝ ሰርዮቪች ሚሉቲን ሚቾ የአንድ አመት ውል ለመፈረም በሳምንቱ መጨረሻ
ግብፅ ላይ ታይተዋል። የ49 አመቱ አሰልጣኝ ለግብፁ ክለብ መፈረማቸውን ተከትሎም ‹‹አፍሪካ ውስጥ ለ19 አመታት ሰርቻለሁ፣ በሰባት
አገራት አሰልጥኛለሁ፣ ከ54ቱ አገራት መካከልም በ50ኛው ጉብኝት አድርጌያለሁ፣,አሁን ደግሞ ዛማሊክን ለማሰልጠን ሃላፊነቱን ወስጃለሁ፣
ሕልሜም እውን ሆኖልኛል›› ሲሉ ተናግረዋል። የደጋፊውን ፍላጎት እውን ለማድረግም ጠንክረው እንደሚሰሩ አስታውቀዋል። ሚቾ የቅዱስ ጊዮርጊሱ አሰልጣኝ በነበሩበት ወቅት በኢትዮጵያ ፕሪሚየር ሊግ ታሪክ ኮከብ አሰልጣኝ በመሆን የመጀመሪያው
የውጭ አገር ዜጋ ተሸላሚ ለመሆን በቅተዋል። ሰርዲዮቪች ሚቾ የመጀመሪያው የውጭ አገር ዜጋ ተሸላሚ ብቻም ሳይሆኑ ለአምስት ጊዜ
በተደጋጋሚ ኮከብ ሆነው በመመረጥ ቀዳሚው አሰልጣኝ ናቸው። አሰልጣኙ በ1997 ዓ.ም ኮከብ ተብለው መመረጥ የጀመሩ ሲሆን፣ በ1998፣
በ2000፣ በ2201 እና በ2002 ዓ.ም ኮከብ አሰልጣኝ መሆን ችለዋል። ዘገባው የስፖርት 24 እና የቢቢሲ ነው። አዲስ ዘመን ነሀሴ 14/2011ታምራት ተስፋዬ 